Staalaanleg staan op uit die stofHighveld Steel skakel vandag vir die eerste keer sedert die enorme afleggingtragedie in 2015 ŉ gedeelte van die aanleg aan. Tans is daar reeds meer as 400 mense wat weer by die aanleg werk. Foto: Morné Prinsloo. Highveld Steel in Witbank (Emalahleni) skakel vandag vir die eerste keer sedert die enorme afleggingtragedie in 2015 ŉ gedeelte van die aanleg aan. Dit beteken dat die Highveld Steel-aanleg weer ŉ vorm van inkomste vir baie van die mense wat hul werk verloor het, gaan wees. Volgens Johan Burger, uitvoerende hoof van Highveld Steel, gaan die aanleg nou volgens ŉ hele nuwe sakeplan bestuur word. Die Highveld-nywerheidspark, soos wat dié onderneming van nou af gaan bekend staan, beoog om die tuiste te wees van verskeie klein ondernemings wat geboue op die aanleg gaan huur. “Nadat ons die aanleg in 2015 moes afskakel het ons vinnig besluit om nie op te gee nie en nie net oor die tragedie te sit en huil nie. So ons het ŉ plan gemaak,” sê Burger. Van die ondernemings wat reeds op die aanleg sake doen strek van ŉ menslikehulpbrononderneming tot by ŉ ingenieursfirma en ŉ opleidingsentrum. Van die sowat 2 200 mense wat afgelê is, is 1 753 van Highveld Steel en 434 van Vanchem Vanadium Products in die Witbank-omgewing. Soveel as 300 van dié mense is Solidariteit-lede. ’n Sub-afdeling van Higveld Steel, Highveld Structural Mill Proprietary Limited (HSM), gaan van vandag ingespan word om swaar strukturele staal, soos treinspore of staalpilare, te vervaardig. HSM is die enigste aanleg op die Afrika-vasteland wat strukturele staal van dié aard kan vervaardig. HSM is die afgelope drie maande opgeknap en alle toerusting is reg- en skoongemaak. Die opknappingswerk het fyn besonderhede ingesluit soos om alle masjinerie blink te skuur. Vandag, net minder as twee jaar later, kry dié gedeelte van die aanleg weer lewe. “Namate dié gedeelte beter doen en geld verdien gaan ons probeer uitbrei en meer personeel aanstel,” het Burger gesê. Burger het bygevoeg dat diegene wat in 2015 afgelê is voorkeur sal kry wanneer poste by die aanleg gevul moet word. “Ons het die regte mense met die regte passie om hierdie plan van die grond af te kry en ons hoop om sowat 1 700 werksgeleenthede te skep,” meen Burger. Tans is daar reeds meer as 400 mense wat weer by die aanleg werk.